Suuret metsäyhtiöt haastoivat SDP:n puheenjohtajan oikeuteen – ja halusivat pitää asian salaisena.

SDP:n puheenjohtajalta Antti Rinteeltä vaaditaan suuria korvauksia neljän vuoden takaisista lakoista. JENNI GÄSTGIVAR

Helsingin käräjäoikeudessa on tänään käynnistynyt poikkeuksellinen oikeudenkäynti, jossa entiseltä valtiovarainministeriltä, SDP:n puheenjohtajalta Antti Rinteeltä vaaditaan yhdessä ammattiliitto Pron kanssa satojen tuhansien eurojen korvauksia.

Kyse on yli neljän vuoden takaisista tapahtumista, jolloin Rinne vielä toimi Pron puheenjohtajana. Pro kuuluu toimihenkilökeskusjärjestö STTK:hon.

Keväällä 2011 Pron jäsenet olivat lakossa useissa metsäteollisuuden tehtaissa. Pro oli tuolloin jättänyt asianmukaiset lakkovaroitukset, mutta työtaistelutoimenpiteet kuitenkin käynnistyivät ilmoitettua aikaisemmin. Ja juuri tähän haasteen jättäneet metsäyhtiöt – muun muassa UPM, Stora Enso ja Metsä Group – vetoavat.

– Lakkoilmoitukset oli annettu oikein ja ajoissa. Mutta työnantaja yritti pakottaa toimihenkilöitä kouluttamaan toisia työntekijöitä tekemään lakkolaisten työt. Se oli väärin, Rinne selittää silloista tilannetta Iltalehdelle.

– Siksi jouduimme aikaistamaan parilla päivällä työtaistelutoimenpiteitä.

Rinteen mukaan hänellä oli Pron puheenjohtajana valtuudet määrätä aikaistetut lakkotoimet.

– Kun tulin Pron puheenjohtajaksi, sovimme, että puheenjohtajalla on oikeus laittaa käyntiin työtaistelutoimenpiteitä oikeutetuissa tilanteissa. Ja keväällä 2011 tilanne oli juuri sellainen. Ne olivat laillisia lakkoja, Rinne vakuuttaa.

”Kannan vastuun”

Pron työntekijät lakkoilivat useamman viikon ajan suurimpien metsäyhtiöiden eri tuotantolaitoksissa. Kyse oli kiistasta palkkausjärjestelmäuudistuksessa.

– Työtaistelut järjestettiin vuorotellen tehdas kerrallaan. Päätimme, että vastuun asiasta kannan minä eivätkä yksittäiset työntekijät, Rinne muistelee.

UPM-Kymmenen Kymin paperitehtaan pääluottamusmies Ari Tynys yhtyy Rinteen näkemykseen.

– Me työntekijät kysyimme suoraan Rinteeltä, voimmeko jäädä lakkoon jo pari päivää aikaisemmin. Hän antoi luvan. Rinne laittoi itsensä peliin meidän puolestamme, Tynys sanoo Iltalehdelle.

– Työnantaja yritti tuoda rikkurityövoimaa tehtaille. Sitä emme voineet hyväksyä.

Salainen syyte

Metsäyhtiöt vaativat oikeuden kautta Rinteeltä ja ammattiliitto Prolta yhteisvastuullisesti noin 700 000 euron korvauksia. Summa on laskenut, sillä Iltalehden tietojen mukaan alkuperäinen korvausvaatimus oli peräti miljoonaa euroa.

Rinne pitää vaatimusta käsittämättömänä.

- Yhtiöt vetoavat korvausvaatimuksessaan muun muassa toimihenkilöiden palkkoihin, joita ei luonnolisestikaan maksettu lakon aikana. Yhtiöt eivät ole ottaneet tätä huomioon.

Lakkoilut kestivät vuonna 2011 noin seitsemän viikkoa kunnes neuvotteluissa päästiin sopuun.

Metsäyhtiöt vaativat alun perin oikeudenkäynnin papereita ja kanteen yksityiskohtiakin salaisiksi, mihin oikeus ei kuitenkaan suostunut. Yhtiöiden vaatimus ihmetyttää Rinnettä.

– Minulla ei ole tässä asiassa mitään salattavaa.

Rinne ja ammattiliitto Pron asianajaja Kari Tiainen ovatkin edellyttäneet asian julkista käsittelyä.

– Tämä on erittäin mielenkiintoinen tapaus, sillä tällaisesta ei ole nostettu syytteitä moneen vuosikymmeneen, Tiainen sanoo.

Hän vetoaa 1990-luvun alussa olleeseen samankaltaiseen kiistaan, jolloin syyttäjä jätti nostamatta syytettä lakkoilijoita kohtaan.

– Oikeuskanslerikin totesi tuolloin syyttäjän toimineen oikein. Tuon perusteella myös nyt syyte Rinnettä ja Prota vastaan olisi pitänyt jättää nostamatta.

”Ei vaikutuksia”

Rinne on oikeudenkäynnistä varsin vaitonainen, mutta näkee siinä koomisiakin piirteitä.

– Työnantajapuoli kertoi lakkojen aikana julkisuudessa, että niillä ei ole mitään vaikutuksia. Mutta nyt sitten jälkikäteen haetaan tällaisia korvauksia.

Rinne ihmetteleekin miksi juuri Pron jäsenten lakkoilusta on nostettu oikeudenkäynti.

– Esimerkiksi Paperiliitto on järjestänyt lukuisia samanlaisia vauhdituslakkoja, mutta niistä ei ole seurannut minkäänlaisia juridisia toimenpiteitä.

Paperiliiton entinen puheenjohtaja Jouko Ahonen onkin Iltalehden tietojen mukaan yksi oikeudenkäynnissä kuultavista todistajista.

Juttua muokattu klo 17.41: Täsmennetty Rinteen sitaattia korvausvaatimuksista.